ສະ​ພາບ​ການ​ ຄ້າຍ​ຄື​ວ່າ ສ​ະ​ຫງົບລົງ ​ພາຍ​ຫຼັງ​ ມີ​ການ​ປະ​ທ້ວງ​ ຢູ່​ຮົງ​ກົງ ຕໍ່​ຮ່າງ​ກົດ​ໝາຍ​ ສົ່ງ​ຜູ້​ກະ​ທຳ​ຜິດ​ ໄປໃຫ້​ຈີນ ໃນ​ມື້​ວານນີ້​
ສະ​ພາບ​​ທີ່​ເບິ່ງຄ້າຍ​ກັບວ່າ​ ເປັນປົກ​ກະ​ຕິ​ ໄດ້​ກັບ​ຄືນ​ມາ​ສູ່​ຮົງ​ກົງແລ້ວ ໃນ​ວັນ​ພະ​ຫັດ​ມື້ນີ້ ພາຍ​ຫລັງ​ທີ່​ມີ​ການ​ປະ​ທະ​ກັນ ​ລະ​ຫວ່າງ​ຕຳ​ຫຼວດ ແລະພວກ​ປະ​ທ້ວງ ທີ່​ຄັດ​ຄ້ານ​ຕໍ່​ຮ່າງ​ກົດ​ໝາຍ ​ສົ່ງ​ຄົນ​ຮ້າຍຂ້າມ​ແດນ ​​ໄປ​ຈີນ​ແຜ່ນ​ດິນ​ໃຫຍ່.
ສະພາບທີ່ເບິ່ງຄ້າຍກັບວ່າເປັນປົກກະຕິ ໄດ້ກັບຄືນມາສູ່ຮົງກົງແລ້ວ ໃນວັນພະຫັດມື້ນີ້ ພາຍຫລັງທີ່ມີການປະທະກັນລະຫວ່າງຕຳຫລວດ ແລະພວກປະທ້ວງທີ່ຄັດຄ້ານຕໍ່ຮ່າງກົດໝາຍສົ່ງຄົນຮ້າຍຂ້າມແດນ ທີ່ເປັນເລື້ອງຖົກຖຽງກັນຢູ່ ຊຶ່ງຈະອະນຸຍາດໃຫ້ ສົ່ງຕົວຜູ້ຕ້ອງສົງໄສວ່າ ໄດ້ກໍ່ອາດຊະຍາກຳ ໄປດຳເນີນຄະດີຢູ່ຈີນແຜ່ນດິນໃຫຍ່ນັ້ນ ພວກປະທ້ວງພາກັນເກັບເອົາແກັດກ່ອງເຄື່ອງໃຊ້ສອຍ ຢູ່ຈະຕຸລັດຮູບປັ້ນຂອງ ຮົງກົງໄປ ໃນເຊົ້າວັນພະຫັດມື້ນີ້ ໃນຂະນະທີ່ຕຳຫລວດປາບການຈາລະຈົນຢືນເບິ່ງຢູ່ ຝົນຕົກໜັກໃນຕອນເຊົ້າວັນພະຫັດມື້ນີ້ ໄດ້ກີດກັນບໍ່ໃຫ້ມີການປະທ້ວງຄັ້ງໃໝ່ຂຶ້ນ ພາຍຫລັງທີ່ມີການປະທ້ວງ ໃນວັນພຸດວານນີ້ ໂດຍພວກນັກເຄື່ອນໄຫວ ຫລາຍພັນຄົນ ທີ່ໄດ້ເຮັດໃຫ້ສຳນັກງານໃຫຍ່ຕ່າງໆຂອງລັດຖະບານ ແລະສະພານິຕິບັນຍັດປິດລົງ ໃນມື້ທີ່ສະພາດັ່ງກ່າວຈະທຳການອະທິປາຍກ່ຽວກັບຮ່າງກົດໝາຍການສົ່ງຄົນຮ້າຍຂ້າມແດນສະບັບນັ້ນ ພວກເຈົ້າໜ້າທີ່ ທີ່ໃສ່ໝວກກັນກະທົບ ແລະ ຖືເຄື່ອງກຳບັງໄວ້ ໄດ້ຍິງລະເບີດນ້ຳຕາ, ກະສຸນປືນຢາງ ແລະສີດສະເປໝາກເຜັດ ໃສ່ພວກປະທ້ວງ ທີ່ບາງຄົນກໍໄດ້ປີນຮົ້ວຕັນທາງຂຶ້ນ ແລະໂຍນສິ່ງຂອງຕ່າງໆ ໃສ່ຕຳຫລວດນັ້ນ ເພື່ອໃຫ້ພວກເຂົາເຈົ້າຖອຍໄປ ພວກເຈົ້າໜ້າທີ່ ໂຮງໝໍເວົ້າວ່າ ຢ່າງໜ້ອຍ 72 ຄົນໄດ້ຮັບບາດເຈັບ ການເດີນຂະບວນປະທ້ວງ ບັງຄັບໃຫ້ສະພານິຕິບັນຍັດເລື່ອນກອງປະຊຸມໃນວັນພຸດວານນີ້ ທີ່ພວກສະມາຊິກສະພາ ມີກຳນົດຈະທຳການອະພິປາຍ ກ່ຽວກັບນິຕິກຳທີ່ຖືກສະເໜີໄປນັ້ນ ສະພານິຕິບັນຍັດກ່າວໃນວັນພະຫັດມື້ນີ້ວ່າ ຍັງບໍ່ມີການກຳນົດມື້ອື່ນໃດ ເພື່ອຈະທຳການອະພິປາຍ ກ່ຽວກັບນິຕິກຳນີ້ເທື່ອ ນາງແຄັດຕີ ແລມ (Katie Lam) ຜູ້ປະທ້ວງຄົນນຶ່ງເວົ້າວ່າ ລາວແລະຄົນອື່ນໆ ກຳລັງລໍຖ້າລວມຕົວເຂົ້າກັນຢູ່ ເມື່ອໄດ້ຍິນຂ່າວວ່າສະພານິຕິບັນຍັດໄດ້ທຳການ ເຄື່ອນໄຫວຕໍ່ໄປ ກ່ຽວກັບນິຕິກຳສະບັບນັ້ນຢູ່ ເຖິງແມ່ນ ລັດຖະບານໄດ້ປະກາດໄປວ່າ ຫ້ອງການຂອງສະພານິຕິບັນຍັດແລະ ຂອງລັດຖະບານໄດ້ຖືກປິດໄວ້ ໃນວັນພະຫັດມື້ນີ້ກໍຕາມ, ນາງແລມເວົ້າວ່າ ພວກເດີນຂະບວນກໍຍັງກຽມຕົວ ເພື່ອຕອບໂຕ້ຖ້າຫາກສະພາບການມີການປ່ຽນແປງ ນາງແລມກ່າວວ່າ "ປະທານສະພານິຕິບັນຍັດມີສິດທີ່ຈະເປີດກອງປະຊຸມໃນເວລາໃດກໍໄດ້ ສະນັ້ນ ພວກເຮົາກຽມພ້ອມ ທີ່ຈະປະທ້ວງໃນພາຍຫລັງ ເມື່ອໃດຫາກມີກອງປະຊຸມເປີດຂຶ້ນ ” ຄວາມເປັນໄປໄດ້ທີ່ຈະມີການສົ່ງຕົວຜູ້ກະທຳຜິດໄປໃຫ້ຈີນທີ່ມີລະບົບກົດໝາຍທີ່ແຕກຕ່າງກັນຢ່າງຫລວງຫລາຍນັ້ນ ໄດ້ເປັນການເຕືອນໃຫ້ຄົນ ຢູ່ໃນເກືອບທຸກພາກສ່ວນຂອງຮົງກົງ ນັບແຕ່ກຸ່ມນັກທຸລະກິດສາກົນ ຈົນເຖິງສະມາຄົມດ້ານກົດໝາຍ ແລະພັກຕ່າງໆ ທີ່ສະໜັບສະໜຸນປະຊາທິປະໄຕ ໃຫ້ຕື່ນຕົວ ການປະທ້ວງຕ່າງໆໃນວັນພຸດວານນີ້ ແມ່ນເຕືອນໃຫ້ຫວນເຖິງການປະທ້ວງເພື່ອປະຊາທິປະໄຕ ໃນປີ 2014 ນັ້ນຫຼາຍ ໂດຍທີ່ມີທັງຄວາມຮູ້ສຶກໂກດເຄືອງແລະ ຄວາມເດັດດ່ຽວສູງກວ່າ ເຖິງແມ່ນວ່າ ພວກເຂົາເຈົ້າເຮັດໃຫ້ການອ່ານຄຳອິພິປາຍກ່ຽວກັບນິຕິກຳຄັ້ງທີ່ສອງຊັກຊ້າໄປ ໄດ້ຢ່າງສຳເລັດຜົນກໍຕາມ ແຕ່ວ່າ ຜູ້ນຳແຄຣີ ແລມ (Carrie Lam) ກໍໄດ້ສະແດງອອກໃຫ້ຮູ້ວ່າ ທ່ານນາງຈະບໍ່ຍອມເລີກລົ້ມຄວາມຕັ້ງໃຈເລີຍ ຢູ່ໃນຖະແຫລງການສະບັບນຶ່ງທີ່ສົ່ງເຖິງປວງຊົນໃນຮົງກົງໃນຕອນບ່າຍໆ ຂອງວັນພະຫັດມື້ນີ້, ທ່ານນາງແລມ ໄດ້ຕຳໜິພວກປະທ້ວງໃນອັນ ທີ່ທ່ານນາງເອີ້ນວ່າ “ການກໍ່ຈາລະຈົນ” ທີ່ຮຸນແຮງຂຶ້ນມາ ແຕ່ທ່ານນາງກໍບໍ່ໄດ້ສໍ່ສະແດງໃຫ້ເຫັນວ່າ ລັດຖະບານຈະເລີກລົ້ມ ຄວາມຕັ້ງໃຈໃນການດັດແກ້ກົດໝາຍວ່າດ້ວຍການນຳສົ່ງຄົນຮ້າຍຂ້າມແດນຂອງຕົນເລີຍ